Dag 5: ‘n Toevlug en huis vir pelgrims - www.bybelkennis.co.za
by Coen Slabber · Published 05/12/2016 · Updated 05/12/2016
God is vir ons ‘n toevlug en ‘n beskerming; Hy was nog altyd bereid om te help in nood (Psalm 46:2).
Wat het dit met Advent te doen? Ons sing mooi Kersliedere, maar toe Jesus in Betlehem gebore is, was koning Herodes aan bewind. Hy was wreed. Hy beveel sy soldate om al die seuntjies van twee jaar en jonger dood te maak (Matteus 2:17). Hy doen dit, want hy het hulle as ‘n potensiële bedreiging van sy bewind gesien. Seuntjies is weggesteek; die mense was vreesbevange – geen blydskap en vrede nie. Bewus van die gevaar neem Josef en Maria vir Jesus Egipte toe. In Egipte kry hulle ‘n veilige plek – ‘n plek van rus en vrede.
Suid-Afrika is ‘n plek vol immigrante en vreemdelinge. Reik ons uit na immigrante en vlugetlinge? Stel ons hulle aan Jesus bekend. Mag ons lande, dorpe en huise ‘n toevlugsoord vir ontwortelde pelgrims word.
God is vir ons ‘n toevlug en ‘n beskerming; Hy was nog altyd bereid om te help in nood. Daarom is ons nie bang nie, al gee die aarde pad, al skuif die berge tot in die dieptes van die see (Psalm 46:2 – 3).